Metallica

**მეტალიკა** ( ) — ამერიკული მეტალ-ბუნა, დორსხუაფილი 1981 წანას ნოღა ლოს-ანჯელესის, ააშ, ჯეიმზ ჰეტფილდი  (რიტმური გიტარა, ვოკალი) დო ლარს ულრიხიშით (დრამი).

მეტალიკაშ ორდოშიანი ინნაჭარეფი იკათუანდჷ ნჭაფიერ პარტიეფს, ინსტრუმენტალეფს, აგრესიულ მუსიკას, მუდგაქჷთ თინეფი თრეშ მეტალიშ დიდი ოთხურეფშა მართინუ თიშნერი ბუნეფიშ ხასჷლას, მუნერეფით რე: სლეიერი, მეგადეზი, ანთრაქსი. 1986 წანას გჷშულირი ალბომი „Master of Puppets“ იკოროცხუ ართ-ართი არძოშე უმოსი გოლინუან „მონკა“ თრეშ მეტალიშ მიმალუობაშ ალბომო. თახმი კომერციულ წჷმოძინას ბუნაქ 1991 წანას ალბომიშ „Metallica“ გიშაშქუმალაბორჯის მიოჭირინუ მუქჷთ ბილბორდ 200-ის მაართა  აბანს მოხვადჷ.**'

მეტალიკას აკოძინელო გჷშაშქუმალირი აფჷ ჩხორო სტუდიური [[ალბომი]], სუმი ცოცხალი ალბომი, ხუთი [[EP]], ეჩიდოოთხი [[მუსიკალური ვიდეო]] დო ჟარნეჩიდოხუთი [[სინგლი]]. ბუნაქ ჩხოროშა ეჭოფჷ [[გრემი (ჯილდო)|გრემი]], ოდო თინეფიშ ხუთი ალბომქ ბილბორდ 200-ის მაართა აბანი დეკინჷ, მუდგაშ გეშათ მაართა ბუნათ გინირთჷ ნამუქჷთ თეს მიოჭირინუნ. ათე ბორჯიშო ბუნას ედომუშამო მოსოფელს 100 მილიონშე უმოსი ალბომი აფჷ გჷმოჩამილი.

==ისტორია==
=== ორდოშიანი წანეფი (1981–1983) ===
მეტალიკაქ [[1981]] წანას [[ლოს-ანჟელესი|ლოს-ანჟელესის]], [[კალიფორნია]]ს, დირსხუ. დრამერქ [[ლარს ულრიხი|ლარს ულრიხიქ]] აბანობურ გაზეთ ''The Recycler''-ის აკეთჷ განცხადება, ნამუდა გორუნდჷ დჷნოსქილედ მუსიკოსეფს მეტალ-ბუნაშ დარსხუაფალონ. თის [[ჯეიმზ ჰეტფილდი]]ქ გიშეხონარჷ. მორო მუჭოთ მოგვიანაფილო [[რონ მაკგოვნი]]ქ თქუ ჟურნალშო „[[So What!]]“ მეჩამილი ინტერვიუსჷნ, ლარსი დო ჯეიმზის ართიანი მუნეფიშ საართო მაჸალექ ჰიუ ტანერქ გაჩინებაფუ. ორდოშიან სტადიას ბუნას ირო პრობლემეფი უღუდჷ თარ გიტარისტწკჷმა რსხუაფათ. ჭე ხანით ბუნას მითმიოგანდეს ლოიდ გრანტი, ბრედ პარკერი დო ჯეფ უორნერი (ღოზგასუმალარი რე, ნამუდა ნამთინ ჟიმოშინელი გიტარისტი ვეკოროცხუ მეტალიკაშ მაკათურო, თინეფს „სუმარიშ“ სტატუსი უღუნა). მეტალიკაქ ოფიციალურო [[1981]] წანაშ გჷმათუთას დირსხუ, ულრიხიშ დო ჰეტფილდიშ აკოხვამილაფეფშე ხუთი თუთაშა.

ლარსიშ მაჸალექ რონ ქუინტანაქ თხუ თის, ქუმოხვარებუდუკო ჯოხოშ გჷშაგორუას მუშ ახალი ჟურნალშონ, ნამუთ [[ააშ|ამერიკული]] დო [[გოართიანაფილი ომაფე|ბრიტანული]] მეტალ-ბუნეფიშ გეშა იჸიდჷნ. რონს უკვე აფუდჷ გჷშაგორილი მუსხირენ ჯოხო: Metallica, Metal Mania დო Hesse. ლარსიქ მირჩქინჷ ნამუდა, „მეტალიკა“ გოსოფური ჯოხო იჸუაფუდჷ მუშ ბუნაშონ დო რონს ვა უზუკოლჷ  ჟურნალშო თეცალი ჯოხოდვალაშ გედვალა. ათაშ გიადჷ ბუნას „მეტალიკა“-ქ.

[[1982]] წანაშ დაჭყაფუს ლარსიქ ''Metal Blade Records''-იშ დჷმარსხუაფალი ბრაიან სლეიჯელი დარწუმჷ გემშუღალუდუკო მეტალიკაშ ბირა [[Hit the Lights]] ლეიბლიშ მაართა კათელშან  ''Metal Massacre''. ბუნაქ [[დემო]] [[მეტალიკაშ დემოეფი#Power Metal|Power Metal]] ქენაჭარჷ, სოდეთ თინეფიშ მაართა ბირა — Hit the Lights მიშმეშჷნი. [[ბას-გიტარას]] მიოგანდჷ დო იბირდჷ ჯეიმზი, ოდო [[გიტარას]] — ლოიდ გრანტი (უმოს გვიანიშ ინნაჭარეფს თიშ აბანს მასტეინი იკჷნენს), თაშნეშე The Mechanix, Jump In The Fire დო Motorbreath. ულრიხიქ ხოლო ართი განცხადება ქენახუნუ გაზეთის ''The Recycler'' თარი გიტარისტიშ ვაკანსიაშ გეშა. თის უგამჷ  [[დეივ მასტეინი]]ქ, ნამუთ თი ბორჯიშო ბუნა „პანიკის“ მითმიოგანდჷნ. ჰეტფილდის დო ულრიხის თეშ  მეწონეს დეივიშ მეგამაქ, ნამუდა ბუნაშა ქიმიჭანეს. ლარსიქ დო ჯეიმზიქ ბასისტო ქჷმიჭანეს [[რონ მაკგოვნი]], ნამუთ თეიშახ ჯეიმზწკჷმა ართო მითმიოგანდჷ ბუნა ლიზერ ჩარმისჷნ. მუსხირენ თუთაშ უკული ინაჭარეს  ''[[No Life 'til Leather]]'' რსული ფორმატით, სოდეთ შკვითი [[ბირა]] მიშმეშჷნ დო ნამუქჷთ მალას ქჷმკიჭოფჷ ფანეფიშ თოჸუჯი.

ბუნაშ მაართა ცოცხალი კონცერტიქ აკოდირთჷ [[1982]] წანაშ [[14 მელახი|14 მელახის]] კლუბი ''Radio City''-ის, ნ. [[ანაჰაიმი]], [[კალიფორნია]]. კინ თი წანას, [[25 მესი|25 მესის]] ბუნაქ კონცერტი ამანჯჷ სკოლას, სოდეთ ულრიხი გურაფჷლენდჷნ. თე ბორჯიშო ჰეტფილდის დო მასტეინს ანწი ვა მოწონდეს მაკგოვნიშ მეგამა, რახან მიოჩქუდეს ნამუდა „რონი ახალს  მუთუნს ვართუდჷ, უბრალეთ მალუობას მეჸუნდჷ“. ბრაიან სლეიჯელქ უზუკოლჷ ლარსის, მიდურთუმუდუკო [[სან ფრანცისკო]]შა დო ქჷმურჩქილუაფუდესკონ ბასისტ [[კლიფ ბარტონი]]შა, ნამუთ ბუნა ტრაუმას მითმიოგანდჷნ. ლარსიქ დო ჯეიმზიქ კლიფიშ ბუნაშ შოუს სერიშ კლუბის [[Whisky a Go Go]] დერსეს დო თეშ მეწონეს თიშ რსულებაქ, ნამუდა მეტალიკაშა გინულა ქოთხიის. დუდშე კლიფიქ ვარია თქუ, მორო წანაშ ბოლოშო დეყაბულჷ ხვალე თი პიჯალათ, ნამუდა მეტალიკა ნოღა ელ ქერიტოშა, [[სან-ფრანცისკოშ]] გოხოლუაშა, გინილენდუ-და. ლარსიქ დო ჯეიმზიქ კლიფიშ პიჯალას დეალეს. მეტალიკაშ მაართა გჷშულაქ კლიფწკჷმა ართო სერიშ კლუბის ''The Stone'' აკოდირთჷ [[1983]] წანაშ მელახის. უკულიანეშის ბუნა შხირას მითმიოგანდჷ სან-ფრანცისკოშ კლუბეფს, შხირას ბუნა ექსოდუსწკჷმა ართო. კინ თე წანას მეტალიკაქ იშარჷ [[ნიუ-იორკი|ნიუ-იორკშა]], სოდეთ ხეკირილი ლეიბწკჷმა [[Megaforce Records]] გაფორმეს. მალას ჯეიმზიქ დო ლარსიქ გეგნოჭყვიდეს, ნამუდა უკვე უშულებუ რდჷ მასტეინიშ ეჭოფუა თიშ აგრესიულობაშ, [[ნარკომანია|ნარკოტიკეფიშა]] დო [[ალკოჰოლიზმი|ალკოჰოლშა]] მებუნაფილობაშ გეშა. თეშ გურშენ, [[1983]] წანაშ მაართა [[პირელი|პირელს]] დეივსის ბუნა ქუდატებაფეს დო თიშ მანგიორო კინ თი ონჯუას [[კირკ ჰემეტი]] ქჷმიჭანეს ბუნა  ექსოდუსიშე (მოგვიანაფილო დეივქ ობაღინაფალო პოპულარული ბუნა [[მეგადეზი]] ქჷდარსხუ). მეტალიკაშ მაართა შოუქ ჰემეტწკჷმა ართო 1983 წანაშ [[19 პირელი|16 პირელს]] სერიშ კლუბის ''Showplace'' აკოდირთჷ, ნ. დოვერს, [[ნიუ ჯერსი]].

ინტერვიუეფს მასტეინი ირო გჷმოხანტჷნდჷ მუშ ნეგატიურ მერინას ჰემეტიშ მეხჷ. თინა იჩიებუდჷ, ნამუდა ჰემეტიქ თის სამუშა მიდუღჷნ, ნამუდა თინაქ პოპულარულო მასტეინიშ ჭარილი რიფეფიშ დო სოლოეფიშ რსულებაშ გეშა გინირთჷნ. მეგადეზიშ [[1985]] წანას ოდებიუტე ალბომს ''Killing Is My Business... and Business Is Good!'' მასტეინქ გემშეღჷ ბირა  Mechanix, ნამუთ მიშულირი რე თაშნეშე მეტალიკაშ ალბომშა [[Kill 'Em All]] თირელი ჯოხოთ [[The Four Horsemen]]. მუჭოთ უკულნეშის გაცხადჷ მასტეინქჷნ, თენა თიქ თიშენ ქიმინჷ, ნამუდა მეტალიკას „ქეკოჭიშაფუდუკონ“.

=== Kill 'Em All და Ride the Lightning (1983–1984) ===
[[1983]] წანას მეტალიკაქ როჩესტერშა ([[ნიუ-იორკი (შტატი)|ნიუ-იორკი]]) იშარჷ, ოდებიუტე ალბომიშ ''Metal up Your Ass-''იშ ინაჭარალო, მარა ბუნაშ ლეიბლი დო დისტრიბუტორეფ შქას კონფლიქტიშ გეშა, ალბომს ჯოხო დუთირეს დო თეშ გეშა ქიანას ''[[Kill 'Em All]]-ქ'' გორჩქინდჷ. ალბომიშ ლეიბლი რდჷ [[Megaforce Records]] [[ააშ]]-ის, ოდო [[Music for Nations]] [[ევროპა]]ს. ალბომქ [[ბილბორდ 200]]-ის 120-ა აბანს მიოჭირინუ [[1988]] წანას. მორო, ფინანსურო ვართ ფერი წჷმოძინელქ გიშართჷ. მანგიორი ალბომქ ბუნას ახალი ფანეფი ქჷმეუძინჷ. ბუნაქ ალბომიშ ხუჯიშ მიოჩამალო ტური ''Kill 'Em All For One'' ამანჯჷ ბუნა რავენწკჷმა ართო, ნამუთ  27 კვირკვეშე 3 ეკენიაშა იგინძორებუდჷ. ტურიშ აპოგეათ 13 მარაშინათუთას [[ჩიკაგო]]ს მანჯებულ კონცერტიქ გინირთჷ, ნამუშ ფრაგმენტეფიშ ძირაფა შელებუანი რე [[1988]] წანას გიშაშქუმალირ ვიდეოფილმის ''[[Cliff 'Em All]]''. [[1984]] წანაშ ფურთუთას მეტალიკა ხუც არზენს ბუნა ვენომს ტურნეს ''Seven Dates of Hell'', სოდეთ თინეფქ 7000 მაჯინეშ წოხოლე წჷმოდირთეს.

[[1984]] წანაშ მარაშინათუთას მეტალიკაქ რანწკით მაჟირა სტუდიური ალბომი ''[[Ride the Lightning]]'' გჷშაშქჷ. ალბომი [[ბილბორდ 200]]-ის 50 მარაშ განწხანს რდჷ დო მასუმა აბანს მიოჭირინუ. [[საფრანგეთი|საფრანგეთის]] თე ალბომშო  კაბრეფქ ჩილათირო წვანე ფერეფს დიბეშტჷ, ნამუთ უკვე კოლექციონერეფიშ თოჸუჯიშ მეკონი რე. კრიტიკოსეფიშ დო ფანეფიშ უნელო
ალბომი აკუსტიკური გიტარაშ პარტიათ იჭყაფუ. თიშა მიშულირი რე ბირეფი: [[For Whom the Bell Tolls]], [[Fade to Black]], [[Creeping Death]] დო შხვეფი. თენეფშე ეკონია ბიბლიური სიუჟეტშა რე ეგაფილი.  ბირაქ [[Ride the Lightning (ბირა)|Ride the Lightning]] იჭარჷ თიშ უკული, მუთ ბუნაშ მაკათურეფი კათაშ წოხოლე დადჷნოშურჷ [[ტეხასი]]შ შტატიქ ახალნორდეფიშ  სისინაფას უკანონო ქიმინჯალეფშა, კერზოთ ნძალუეფშა. მეტალიკაქ ჭარჷ თე ბირა პროტესტიშ საგამათ, მუდგათ მახვამილუ თიშ დემონსტრირაფა, ნამუდა ჯალათეფი დუდო გინმირთუნა მაჸვილარეფო, მუჟამც ორთუნა ნძალუას მუნეფიშ სხვერპლიშ მეხჷ დორხველი რწუმეფიშ გეშან. შხვეფშე გჷშმეგორუ ალაზიმაფათ ნარა დო მელოდიური Fade to Black, ნამუქჷთ არგამათ გეგშართჷ მეტალიკა შხვა თრეშ მეტალ ბუნეფშე. თე ალბომს რე თაშნეშე ინსტრუმენტალი [[The Call of Ktulu]], ნამუშ ჯინჯიერი თია, თეშნეშეთ მუჭოთ [[Ride the Lightning (ბირა)|Ride the Lightning]] მასტეინიშ ნაჭარა რე.

=== Master of Puppets (1984–1986) ===
ხონარიშ ინმაჭარალი ლეიბლიშ [[Elektra Records]] დირექტორი მაიკლ ალაგოქ დო Q-Prime Management-იშ წოროდჷმარსხუაფალ კლიფ ბარნსტეინქ მეტალიკაშ [[1984]] წანაშ ეკენიაშ კონცერტის დერსეს დო ნაძირეფუთ მოწონებულქ დოსქიდეს. თინეფიშ სოფინიშ გეშა, მეტალიკაქ კონტრაქტი Elektra Records-წკჷმა გაფორმჷ დო Q-Prime Management-იშ კლიენტო გჷნირთჷ. [[ევროპა|ევროპული]] ტურნეშე დორთელ მეტალიკა ხუჯის არზენს ბუნეფს W.A.S.P. დო არმორედ საინტის. [[1985]] წანაშ 17 მარაშინათუთას ფესტივალს ''Monsters of Rock'' [[ბონ ჯოვი]] დო რეტწკჷმა ართო [[ინგლისი|ინგლისის]], დონინგტონიშ პარკის, მეტალიკაქ უდიდაშ შოუ ამანჯჷ, სოდეთ 70 000 მარჩქილეშ წოხოლე წჷმოდირთჷ. უკულნეშის [[კალიფორნია]]ს, კერზოთ ნ. [[ოკლენდი (კალიფორნია)|ოკლენდის]], ფესტივალს ''Day on the Green'' ბუნაქ 60 000 მარჩქილეშ წოხოლო მიოგჷ.

მასუმა სტუდიური ნახანდი ბუნაშო დო მაართა ლეიბლიშო [[Elektra Records]] რდჷ [[1986]] წანაშ [[მელახი]]ს გჷშაშქუმალირ ალბომი ''[[Master of Puppets]]'', ნამუქჷთ ინიჭარჷ სტუდიას Sweet Silence Studios, [[კოპენჰაგენი]], [[დანია]]. ალბომქ 72 მარას რდჷ [[ბილბორდ 200]]-ის დო 29-ა არდგილს მიოჭირინუ. ალბომი ბუნაშ მაართა ნახანდი რდჷ, ნამუსჷთ [[1986]] წანაშ 4 გერგობათუთას ორქოშ, ოდო  [[2003]] წანაშ დგომარობათ [[ალბომიშ სერთიფიკაცია|ამშვიშა პლატინაშ სტატუსიქ]] მიაჩჷნ. თინაქ ბუნაშ თი მომენტშახ გჷშაშქუმალირ ალბომეფ შქას არძოშე ჯგირაშო გიმოჩამუან ალბომო გჷნირთჷ: მილიონშე უმოსიქ გჷმიჩინჷ ხვალე [[ააშ]]-ს. კრიტიკოსეფი ''Master of Puppets''-ის არძო ბორჯიშ ართ-ართ საუჯგუშო თრეშ მეტალ ალბომო მირჩქინანა. [[ოზი ოზბორნი]]შ [[ააშ]]-იშ ტურნეშ გონწყუმაქჷთ ბუნას ახალი ფანეფი ქჷმეუძინჷ. თე ტურნეშ ბორჯის ჰეტფილდიქ მანჯა მიტახჷ სკეიტბორდინგიშ ბორჯის დო ტურნე ხვალე მუჭოთ ვოკალისტიქჷნ გაგჷნძორჷ. [[გიტარა]]ს თიშ მანგიორო ტექნიკოსი ჯონ მარშალი მიოგანდჷ. თე ფაქტიქ გჷნირთჷ ბაძაძო, მუდგაშ გეშათ მოგვიანაფილო ტურნეეფიშ ორგანიზატორეფს კონტრაქტშა მიშაღალაფუ ჭე „სარიკო“ ბირგული, ნამუთ ტურნეეფიშ ბორჯის [[სკეიტბორდი]]თ ართუაფაშ ნებას მიდმუღანდჷ ბუნას.

=== ბარტონიშ ღურა დო Garage Days Re-Revisited (1986–1987) ===
[[ფაილი:Cliff Burton Memorial.PNG|მარჯვნივ|მინი|160 პქ|კლიფ ბარტონიშ მემორიალი]]
[[1986]] წანაშ 27 ეკენიას, Damage Inc. ტურნეშ ბორჯის [[ევროპა]]ს ბუნაშ მაკათურეფი კარტის ლაჸაფენდეს, გურკვიებუდესკონ, მი მიშ დანჯირეს დირულუანდჷ ავტობუსისჷნ. კლიფიქ მიიგჷ დო გეგშეგორჷ ჰემეტიშ დანჯირეს ლური. [[სტოკჰოლმი|სტოკჰოლმიჸურე]] მიმალ შარას დორარპიშ გოხოლუას, [[შვედეთი|შვედეთის]], ავტობუსიშ შოფერქ დუდალაშა კონტროლი მიოდინუ, ავტობუსიქ გისიონტჷ დო მუზჷმაშარენ გემნირთჷ. ჯეიმზის, ლარსის დო კირკის ჭიჭე ფორაქ მიოდირთეს, ოდო კლიფიქ ოსინთეშე გაგთოლჷ დო ავტობუსის ქათაჸუნჷ. უკვე რდჷ დო ვარი  კლიფი ღურელინ, უგურკვიუთ სქიდუ. ემაკინუს, ნამუთ ავტობუსის ეთმუკინანდჷნ, ბაგერქ მეუხორცქჷ დო ავტობუსიქ მაჟირაშა ქჷგიანთხჷ კლიფის. ჯეიმზი იშინანს: 

ბარტონიშ ღურაქ მეტალიკაშ სქჷლადა საეგებიოთ გჷნაშქჷ. სუმ დჷნოსქილედ მაკათურქ გჷნოჭყვადჷ, ნამუდა კლიფიშ ზალამი იჸუაფუდჷ თინეფს გუგინძორებუდესკონ დო კლიფიშ ფანიაშე ალობაშ ეჭოფუაშ უკული, ქჷდიჭყეს კლიფიშ  გაამაშ გორუა.

დოხოლაფირო ჟარნეჩ ბასისტი ოხოლუდჷ აუდიენციას, ნამუსჷთ მეტალიკაშ მუმალი მაანთხა მაკათური ოკო გჷმურჩქინაფუდჷკო. თინეფ შქას რდეს ჰემეტიშ ბაღანობაშ მაჸალე ლეს კლეიპული, ტროი გრეგორი ბუნა პრონგიშე დო [[ჯეისონ ნიუსტედი]] ბუნა ფლოტსამ ენდ ჯეტსამიშე. კლეიპულქ მეწონჷ ბუნას, მარა თიშ მეგამაშ სტილი ვა ენმოდოხოდუდჷ მეტალიკაშ სტილს. უკული, მეტალიკაშა მეჯღუნელ ''Behind the Music'' სერიას, ჯეიმსი ეთმონწყუნს, ნამუდა კლეიპული რდჷ „ნამეტანი ჯგირი“ მეტალიკაშო. საბოლა ანგარიშით, ჯეიმზიქ, ლარსიქ დო ჰემეტიქ გჷნოჭყვადეს, ნამუდა ჯეისონ ნუსტედის ოკო დოუთირუდჷკო ბარტონინ. ნიუსტედიქ ბუნაშ აკოდგინალუაშა ოფიციალურო 1986 წანაშ 28 გჷმათუთას მიშართჷ - კლიფიშ ნთხორუაშე სუმი მარაშ უკული. ჯეისონიშ მაართა გჷშულაქ ბუნაწკჷმა ართო აკოდჷრთჷ კლუბის ''Country Club'', ნ. რესედა, [[კალიფორნია]].

[[1987]] წანას მეტალიკა ევროპაშა ირთუ ტურნეშ გაგჷნძორაფალო. [[მელახი]]ს ჯეიმზიქ უკვე მაჟირაშა მიტახჷ მანჯა სკეიტბორდინგიშ ბორჯის. თეშ გეშა, რიტმურ გიტარაშა მეგამა კჷნე მარშალს ანდეს, მარა თე დაღამაკებაქ აძვილჷ, [[შურიშხა]] ონჯუას ცოცხალი წჷმორინაფა  დუნჩალუდჷკონ. ტურნეშ უკული ბუნაქ მანწყუ მუსიკალური სტუდია ლარსიშ ავტოფარეხის დო ინაჭარჷ შხვა ბუნეფიშ მუსხირენ ბირაშ ქავერ ვერსია. [[კვირკვე]]ს გჷშაშქჷ ახალი ალბომი ''[[The $5.98 E.P.: Garage Days Re-Revisited]]'', სოდეთ მიშულირი რე თე ბირეფინ. ალბომიშ ინოჭარუაბორჯის ბუნაქ გამორსჷ ახალი სტუდია დო აკაფასჷ ნიუსტედიშ ტალანტი. თე წანასჷნე გჷშაშქუმალირქ იჸუ ფილმიქ ''[[Cliff 'Em All]]'', სოდეთ ეჭარილი რე კლიფიშ მუკოჸონაფილი სუმი წანა მეტალიკას. ფილმშა მიშულირი რე კლიფიშ სოლოეფი ბასის, ჸუდეს გჷნოღალირ ვიდეოეფი დო სურათეფი.

=== ...And Justice for All (1988–1990) ===
[[ფაილი:Metallica Damaged Justice Tour.jpg|მინი|მარცხნივ|მეტალიკა ალბომიშ ხუჯიშ მიმაჩამალ ტურნეს]]
[[1988]] წანაშ ეკენიას გჷშართჷ მეტალიკაშ რანწკით მაანთხა, კლიფიშ ღურაშე მაართა სტუდიურ ალბომქ **…And Justice for All*'. ალბომს დიდი კომერციული წჷმოძინაქ ხვადჷ თიათ. მიოჭირინუ მაამშვა აბანს ბილბორდ 200-ის. თენა რდჷ ბუნაშ მაართა ალბომი, ნამუქჷთ საუჯგუშო ვითულს მოხვადჷნ. ალბომს მეჩეს პლატინაშ სტატუსი გჷშულაშე ჩხორო მარაშ უკული.

ალბომს ნიუსტედიშ ბას პარტიეფი დახე ვერჩქილედჷ, თიში მუსიკალური იდეეფქ იგნორირაფილქ იჸუ (მორო, თია მეუჯღონს ალბომიშ მაართა ბირაშ [[Blackened]] ჭარუას). ბრელ ფანქ მირჩქინჷ, ნამუდა თენა სპეციალურო რდჷ ღოლამირინ, მუჭოთ რეაქცია კლიფიშ ღურაშ უკული, ვარა მუჭოთ ნიუსტედიშ გეძიცა. უმოსი ორწუმებელ რე ვერსიეფი, ნამუნეფით ჰეტფილდიქ დო ულრიხიქ თქვის უკულნეშიან ინტერვიუეფსჷნ: ჰეტფილდიქ ეშანჷ, ნამუდა ჯეისონი შხირას ვარსუდჷ აკოკათუეფს, მუდგაშ გეშათ თინა თე პროცესშა ვა მახვამილუანდჷ გოლინას; ოდო ლარსიქ შინუ, ნამუდა ნიუსტედიშ ბას-გიტარა იმაჟირანდჷ ჰეტფილდიშ რიტმ-გიტარაშ პარტიასჷნ.

თიშ უმუკუჯინუო, ნამუდა ალბომი ფანეფქ დო პრესაქ ეფურინათ ეჭოფუნ, გოკრიტიკაფილქ იჸუ ალბომიშ პროდიუსირაფაქ. ულრიხიშ დრამეფი ისჷმედჷ ძალამ ჸუნგათ დო გიტარეფი ონდეთ. ალბომიშ ხუჯმიოჩამალო მეტალიკაქ მუკიჸონჷ მოსოფელიშ ტურნე *Damaged Justice*. ხვალე [[ააშ]]-ს ბუნაქ მუკიჸონჷ 120 კონცერტი სტადიონეფს. გჷშაშქვეს ოთხი სინგლი, თინეფ შქას: [[Harvester Of Sorrow]] დო [[One]].

კრიტიკაშ უმუკუჯინუო, მეტალიკაშ მაართა ალბომი, ნამუქჷთ [[გრემი (ჯილდო)|გრემიშ]] დაჯილდებაშ ნომინაციაშა იჸუ წჷმორინაფილქჷნ, რდჷ *...And Justice for All*, კატეგორიას „საუჯგუშო ვოკალური ვარა ინსტრუმენტული მონკა როკ/მეტალ რსულება“. მეტალიკა მირჩქინუაფუდჷ ფავორიტო თე კატეგორიას. მორო არძოშო უნელო გრემი ეჭოფჷ ბუნა [[ჯეთრო ტალი]]შ ალბომქ [[Crest of a Knave]]. თექ დიდი რია-რია დო ტირუ-ტარუ გჷშეჭანუ ფანეფ შქას დო პრესას. გომორძგვილ ბუნა, ნამუსჷთ ბრელი ვართ მირჩქინანდჷ მონკა როკ/მეტალ ბუნათჷნ, ცერემონიას ვა დარსებჷ, რახან თინეფიშ პროდიუსერქ ალუჩჷ ვა დარსებუდესკონ, თიზჷმაშა ჯერდჷ მეტალიკაშ გომორძგუა. სუმი წანაშ უკული თე ცერემონიასჷნე, მუჟამც ბუნას გეგნოჩეს გრემი ბირაშო [[Enter Sandman]], ლარსიქ ირონიულო მარდობა გინუგჷ ჯეთრო ტალს: 

 
თე ჯილდოქ ჟურნალ *Entertainment Weekly*-იშით მიშაღალირქ იჸუ ერკებულშა „გრემიშ ვით არძოშე დიდი დარღვია“.

ალბომიშ გჷშაშქუმალაშ უკული, მეტალიკაქ გჷნიღჷ მუში ოდებიუტე [[მუსიკალური ვიდეო]] ბირაშე [[One]]. ბუნაქ კლიპი გჷნიღჷ მეტებულ ოწკარუეს დო გედჷ მომენტეფი ფილმიშე *Johnny Got His Gun*. ოლიცენზიე გარიგაშ მანგიორ, მეტალიკაქ ედომუშამო ქიჸიდჷ  [[ოავტორე ნებეფი]] მოშინელ ფილმიშა. თეშ გეშა ფილმიშ [[DVD]] ვერსია ვა გჷშაშქუმალე, თიშე ინოჩამა  ფართო აუდიტორიას ხვალე მეტალიკაშ გორემიქსაფილ ვერსიაშე უღჷ. [[1999]] წანას მუსიკალური ვიდეო One ჯოხოდვალირქ იჸუ 38 აბანშა MTV-იშ ჩარტის „არძო ბორჯიშ 100 საუჯგუშო ვიდეო“.

=== Metallica (1990–1993) ===
გეჸვენჯი ალბომიშ ინაჭარალო [[1990]] წანაშ გჷმათუთას მეტალიკაქ ქჷმერთჷ სტუდიაშა One on One ოორუე [[ჰოლივუდი|ჰოლივუდის]]. [[მუსიკალური პროდიუსერი|პროდიუსერო]] დექირეს [[ბობ როკი]]. ალბომქ *Metallica*, ნამუთ თაშნეშე ჩინებული რე *უჩა ალბომიშ* ჯოხოთჷნ, სუმშა ინიჭარინჷ. ალბომიშ გეზაშენ დო სიმურობაშენ ბობ როკიშ დო ბუნაშ მაკათურეფ შქას ირონი დებაშ გეშა  ინოჭარუაშ პროცესიქ წარმოწანაშე უმოს ხანს გეგინძორჷ დო ინოჭარუაშ ღირებაქ ართ მილიონ დოლარს ქჷმიოჭირინუ. ალბომქ მონწყჷ წოხოლენ ალბომეფიშ არძო რეკორდი დო მაართა აბანს ქჷმიოჭირინუ  [[ბილბორდ 200]]-ის, მაართა მარასჷნე 650 000 ეგზემპლარქ გჷმიჩინჷ. სინგლიქ თე ალბომშე [[Enter Sandman]] გჷნირთჷ ინტერნაციონალურ ჰიტო, საუჯგუშო ოკონცერტე ნომერი [[Sad but True]], [[Nothing Else Matters]] დო [[Wherever I May Roam]]-წკჷმა ართო. 15-შა [[ალბომიშ სერთიფიკაცია|მიაჩჷ]] ალბომს პლატინაშ სტატუსიქ [[ააშ]]-ის, მუთ ალბომს გჷნმაშქვანს ქიანაშ საუჯგუშოთ გჷმოჩამუონ ალბომეფ შქას ეჩიდომაამშვას. ალბომიშ ინოჭარუაშ პროცესი დო გეჸვენჯი ტურნეეფი ესახილი რე დოკუმენტურ ფილმის *A Year and a Half in the Life of Metallica*.

[[1991]] წანაშ მარაშინათუთაშე [[1993]] წანაშ კვირკვეშახ ბუნაქ ამანჯჷ 300-შე უმოსი კონცერტი. 1991 წანაშ ეკენიას ბუნა გჷშმეშჷ სცენაშა [[მოსკოვი|მოსკოვს]] თინერი ბუნეფიშ ხასჷლას, მუნერეფით რე: AC/DC, პანტერა დო შხვები. მოსოფელიშ ტურნეშ უკული მეტალიკაქ მანწყუ არდადეგეფი ართი წანათ.

[[1992]] წანაშ 8 მარაშინათუთას [[Guns N' Roses|Guns N' Roses-წკჷმა]] ართო ტურნეშ ბორჯის ჰეტფილდიქ ეჭოფჷ მაჟირა დო მასუმა ხარისხიშ ჭუალა სახეს, ხუჯის, ხელეფს დო კუჩხეფს პიროტექნიკაშ ეფექტეფიშ გეშა [[Fade to Black]]-იშ რსულებაბორჯის. თეშ გეშა თის მეგამა გიტარაშა ვა შეულებუდჷ დო მუჭოთ გიტარისტინ, კჷნე ჯონ მარშალქ დოთირუ თინა, მით ასე უკვე მიოგანდჷ ბუნა მეტალ ჩარჩისჷნ. [[1993]] წანას ბუნაქ გჷშაშქჷ მაართა ცოცხალი ალბომი ჯოხოდვალათ *Live Shit: Binge & Purge*.

=== Load, ReLoad, Garage Inc., და S&M (1994–1999) ===
[[ფაილი:James Hetfield singing.jpg|მინი|მარცხნივ|ჯეიმზი *Garage Inc.* ალბომიშ გჷშულაშ ბორჯის.]]
თიშ უკულ, მუთ მეტალიკაქ სუმი წანა მუკიჸონჷ უჩა ალბომიშ ხუჯიშ დუმაკინალ ტურნეეფსჷნ, დაართჷ სტუდიას, ქენუჭარუდჷკო მაამშვა სტუდიური ალბომინ. დოხოლაფირო ართი წანა მუკიჸონჷ მეტალიკაქ ახალი ალბომიშ ინოჭარუას, თეშ გეშა [[1996]] წანას გჷშაშქუმალირქ იჸუ ალბომქ *Load*, ნამუქჷთ ბილბორდ 200-ის დო ARIA ჩარტეფს მაართა აბანს მოხვადჷ. თენა რდჷ ბუნაშ მაჟირა ალბომი, ნამუქჷთ თენა შილებუნ. ალბომქ დადასურჷ თირაფეფი ბუნაშ მუსიკალურ გეზას. თე პერიოდისჷნე ბუნაშ მაკათურეფქ თუმეფი დიკუნტარეს. ბუნაქ გამანჯჷ გეჸვენჯი ტურნე *Poor Touring Me* ახალი ალბომიშ ხუჯიშ მიოჩამალო. 1996 წანაშ ზარხულს მეტალიკაქ გონწყჷ ალტერნატიული როკ მუსიკაშ ფესტივალი *Lollapalooza*.

*Load*-შე მუშობაბორჯის თეშ იჸუ, ნამუდა ბუნას დასაბაღ მოღე უღუდჷ მაჟირა ალბომიშ გჷშაშქუმალაროთ. გეგნოჭყორდჷ, გვერდი ბირეფი გეგშუშქუმალუდესკო ალბომო, ოდო დჷნოსქილედ გვერდშე გუგინძორებუდესკო მუშობა დო გეგშუშქუმალუდესკო მაჟირა ალბომი გეჸვენჯი წანას. თეშ გეშა, [[1997]] წანას გჷშაშქუმალირქ იჸუ ალბომქ *ReLoad*, ნამუქჷთ ბილბორდ 200-ის მაართა აბანი დეკინჷ, ოდო კანადაშ ჩარტის *Top Canadian Album* — მაჟირა. ალბომიშ ხუჯიშ დაკინებელო მეტალიკაქ ამანჯჷ შოუ *NBC's Saturday Night Live* 1997 წანაშ ქირსეთუთას, სოდეთ არსულ ბირეფი [[Fuel]] დო [[The Memory Remains]] დუეის მერიენ ფეითფულწკჷმა. გეჸვენჯი წანას ბუნა მანჯუნს ტურნეს ჯოხოდვალათ *Poor Re-Touring Me*.

[[1998]] წანას მეტალიკაქ გჷშაშქჷ ალბომი *Garage Inc.* ჟირ დისკო. მაართაშა მიშულირი რე შხვადოშხვა მარსულებერეფიშ ბირეფიშ ქავერეფი. მაჟირა დისკი იკათუანს 1987 წანას ინოჭარილ ალბომს *The $5.98 E.P.: Garage Days Re-Revisited* დო გეძინელ აფჷ ნამთინე ახალი ქავერი. ალბომქ მაჟირა აბანი დეკინჷ [[ბილბორდ 200]]-ის. წანაშ ბოლოშო გჷშმურს მეტალიკაშ ახალი ვიდეო *Cunning Stunts*.

[[1999]] წანას [[7 პირელი]] სან ფრანცისკოშ მერქ უილი ბრაუნქ გჷმაცხადჷ „მეტალიკაშ ოფიციალურ დღათ“ ნოღას. თე წანასჷნე 21 დო 22 პირელს მეტალიკაქ ამანჯჷ კონცერტი [[სან-ფრანცისკოშ სიმფონიური ორკესტრი|სან-ფრანცისკოშ სიმფონიურ ორკესტრწკჷმა]] ართო [[მაიკლ კემენი]]შ დირიჟორობათ. კონცერტიშ მანჯებაშ იდეაქ მოურთჷ კემენს [[1991]] წანას [[Nothing Else Matters]]-შე მუშობაბორჯის. მეტალიკაქ კემენწკჷმა ართო ჭარჷ ჟირ ახალი ბირა თე კონცერტიშო [[No Leaf Clover]] დო [[-Human]]. კონცერტიშ აუდიო ინნაჭარაქ გჷშეშქვინჷ ალბომო *S&M* 1999 წანას, თაშნეშე გჷშაშქუმალირქ იჸუ კონცერტიშ ვიდეო ინნაჭარაქ. ალბომქ ბილბორდ 200-ის მაჟირა, ოდო ავსტრალიურ *ARIA* ჩარტის დო *Top Internet Albums* ჩარტის მაართა აბანს მოხვადჷ.

=== კონფლიქტი ნაპსტერწკჷმა (2000–2001) ===
[[ფაილი:Lars London 2008 crop.jpg|170პქ|მინი|left|ლარს ულრიხი]]
[[2000]] წანას მეტალიკაქ მირჩქილუ, ნამუდა თინეფი ბირაშ [[I Disappear]] [[დემო]] ვერსია, ნამუდგაშ გჷშულა იგეგმუაფუდჷ კინოფილმწკჷმა „უშურსულებუ მისია 2“ ართონ, გეგნიჩამუდჷ რადიო-ეერით. მეტალიკაქ გეკლეძჲუ დო ქჷმიოგორუ გოჟონუაშ ჭურჭულს, ფაილი ძირეს კომპანია ნაპსტერიშ ([[ინგლისური ნინა|ინგლ.:]] Napster) peer-to-peer ფაილეფიშ აკორზიებეფიშ რშვილს. თაშნეშე გეკლაძირეს, ნამუდა ბუნაშ ედომუშამი კატალოგი უფასეთ ხემიოჭირინაფუს რდჷნ. მეტალიკაქ ქუჩიულჷ კომპანიას სასამართოს, თაშნეშე სუმ უნივერსიტეტის: ობჟათე კალიფორნიაშ, [[იელიშ უნივერსიტეტი|იელიშ]] დო ინდიანაშ უნივერსიტეტეფს, თინეფს ხე ვა უნჩალეს ფაილეფიშ დუდიშულ აკორზიებასჷნ თიშენ. მეტალიკაქ დექირუ ონლაინ საკონსულტაციო ფირმა *NetPD*, თოჸუჯი ქჷმეუჸუნუაფუდჷკო ნაპსტერიშ სერვისშა გარკვიული პერიოდიშ განწხანსჷნ. მეტალიკაშ სასამართო დებას ქახოლჷ  რეპ მარსულებერ [[Dr. Dre]]-ქ ნაპსტერიშ მეხჷ. [[2001]] წანას მეტალიკა დო კომპანიაქ გარკვიულ აპიჯაფაშა ქჷმერთეს ნაპსტერქ  გჷნირთჷ ფასამ სერვისო. დებაქ მეტალიკა დო ნაპსტერს შქას ესახჷ მულტსერიალს ობჟათეშ პარკი, მაშქვითა სეზონიშ მაჩხორა სერიას. მოგვიანაფილო, მუჟამცჷთ ულრიხი გჷშმეშჷ შოუშა „მის ოკო გჷნირთას მილიონერონ“ მაჸონაფუშ კითხირშე მოწონს დო ვარ გჷნოჩამაშ მუსიკან, ულრიხიქ კითხირით უგამჷ, ნაპსტერიშ რშვილშე ხომ ვა უშიბუნა თინა.

=== ნიუსტედიშ ულა დო St. Anger (2001–2005) ===
[[ფაილი:Robert Trujillo live in London 2008-09-15.jpg|thumb|right|რობერტ ტრუჰილო 2003 წანაშ 24 ფურთუთაშე მეტალიკაშ მაკათური რე]]
[[2001]] წანაშ 17 ღურთუთას ჯეისონ ნიუსტედიქ ქჷდიტუ ბუნა, მუში თქუალათ, კეზძო დო დორხველი ბაძაძეფიშ გეშა დო თი ფიზიკური ფორაშ გეშა, ნამუთ თიქ მიორინუ მუშ დუც წანეფიშ განწხანს თი მუსიკაშ მეგამაბორჯის, ნამუთ უჸორსჷნ. მორო, მუჭოთ მოგვიანაფილო ჟურნალ „[[პლეიბოი (ჟურნალი)|პლეიბოიშა]]“ მეჩამილ ინტერვიუს ირკვიებუნ, ჯეისონს ოზალუდჷ ალბომიშ გჷშაშქუმალა დო ტურნეშა ულა ბუნა *ეჰობრეინწკჷმა* ართო, მარა ჯეიმზი კატეგორიულ ვარიას გერდჷ, მუქჷთ გჷშეჭანუ ნიუსტედიშ ულა ბუნაშე.

2001 წანაშ ზოთონჯის ჯეიმზი მიშარუაფჷ კამჩატკაშა თუნთეფიშ ოჯინუშა. რუსული ზოთონჯი დო თიშ უთირუ ატრიბუტი — დირფა მუშ უჩა საქვარს ორთჷნა. თეშ გეშა 19 კვირკვეშე ჰეტფილდის მოუწჲუ კურნალუაშ კურსიშ გულაქ „[[ალკოჰოლიზმი]]შ დო შხვა ხვამილაფეფიშ“ მარიებელო. ბუნაშ მუმალი ეჭვთუდო გერდჷ. მაართათ თეზჷმა ხანიშ მეძენას ლარსი დო კირკი სერიოზულო ფირქენდეს, ნამუდა შილებე ბუნას სქჷლადა მეუჭყვიდუდჷკონ. მორო, 4 ქირსეთუთას ჯეიმზიქ კჷნე დაართჷ ბუნას დო ბუნაქ გაგჷნძორჷ მუშობა ახალ ბირეფშე. ჯეიმზი თხულენდჷ უმუშებუდესკონ დღას ხვალე ოთხი სათინ, დჷნოსქილედ ბორჯის თინა ფანიას უთმენდჷ. თაიშახ ბირეფშო ტექსტეფს ხვალე ჯეიმზი ჭარუნდჷ-და, ასე თე პროცესის ედომუშამი ბუნა რდჷ კათაფილი. ბას გიტარაშ პარტიას არსულენდჷ თინეფიშ [[მუსიკალური პროდიუსერი]] [[ბობ როკი]]. ალბომშე მუშობაშ პროცესი ესახილი რე [[2004]] წანას გჷშაშქუმალირ დოკუმენტურ ფილმის *Some Kind of Monster*.

*St. Anger*-შე მუშობაშ სურებაშ უკული, მეტალიკაქ ამანჯჷ ბასისტეფიშ გჷშაგორალი კონკურსი ნიუსტედიშ ირალ გაამაშ გჷმარჩქინალო. სუმი თუთაშ უკული გჷშაგორილქ იჸუ [[რობერტ ტრუჰილო]]ქ, ნამუთ თეიშა მიოგანდჷ ბუნა სუისიდალ ტენდენსის დო [[ოზი ოზბორნი]]შ ბუნას. ტრუჰილო მეტალიკაშ მაკათური ოფიციალურო [[2003]] წანაშ [[24 ფურთუთა]]შე რე. მესის ბუნაქ ამანჯჷ მუსხირენი კონცერტი [[სან ფრანცისკო]]შ კლუბეფს. ნიუსტედიქ [[2002]] წანას აკათჷ კანადურ თრეშ მეტალ ბუნა ვოივოდის დო 2003 წანას ოზიშით მანჯებულ ტურნეს *Ozzfest*, ნამუსჷთ მუში ბუნა ხოლო ოხოლუდჷნ, ოზი ოზბორნიშ ბუნას ტრუჰილოშ გაამა რდჷ.

2003 წანაშ [[მანგი]]ს მეტალიკაშ მაბრუო სტუდიურ ალბომქ *St. Anger* მაართა აბანი დეკინჷ ბილბორდ 200-ის. თეშ უმუკუჯინუო, ალბომქ მიარეშახ იჸუ გოკრიტიკაფილქ ულრიხიშ „ფულანდიშ სიმურობაშ“ მაღვენჯ სნეარ (snare) დრამიშ დო გიტარაშ სოლოეფიშ გორკებაშ გეშა. ბირაქ [[St. Anger (ბირა)|St. Anger]] [[2004]] წანას ეჭოფჷ [[გრემი (ჯილდო)|გრემი]] ნომინაციას საუჯგუშო მეტალ რსულება.

[[2004]] წანას [[ინგლისი|ინგლისის]] *Download Festival*-ს მეტალიკაშ გჷშულაშახ ჭე ხანით ორდო ლარსიქ ფულირ ლახალაშ ოსქილიდაფარო ოლეხეშა ქჷმერთჷ. ჰეტფილდი გორუნდჷ მოხალისეეფს ეკონია წუნს, ნამუეფსჷთ ლარსი ოკო ენუთირაფუდესკონ. დეივ ლომბარდოქ [[სლეიერი]]შე დო ჯოი ჯორდისონქ [[სლიპკნოტი]]სე იდუდეს ლარსიშ მანგიორო მეგამა. ლომბარდოქ არსულ ბირეფი [[Battery]] დო [[The Four Horsemen]], ულრიხიშ დრამიშ ტექნიკოსიქ ფლემინგ ლარსენქ- [[Fade to Black]], დჷნოსქილედ ბირეფი ჯოიწკჷმა ართო არსულჷ მეტალიკაქ. ბუნაქ ჟირ წანა მუკორთჷ *St. Anger*-იშ ხუჯიშ მიმაჩამალ ტურნეეფს *Summer Sanitarium Tour 2003* დო *Madly in Anger with the World*. კონცერტეფშა თაშნეშე გჷშმეშეს ბუნეფი მუდვაინი, დეფტოუნზი, [[ლინკინ პარკი]], [[ლიმპ ბიზკიტი]] დო გოდსმაკი. მეტალიკაშ დახე არძო გჷშულა პროფესიონალურო იჭარუდჷ დო ჯგირაშო გჷმიჩამუდჷ საიტის LiveMetallica.com. უკული ბუნაშ მაკათურეფქ ქჷმისვანჯეს დო [[2005]] წანაშ უმენტაშ ნორთი ფანიეფწკჷმა ართო მუკიჸონეს. მორო, 13 დო 15 გერგობათუთას გონწყეს [[როლინგ სტოუნზი]]შ კონცერტი [[სან ფრანცისკო]]ს, *AT&T* პარკის.

=== Death Magnetic (2006-) ===
[[ფაილი:Kirk Hammett live in London 2008-09-15.jpg|thumb|left|კირკ ჰემეტი]]
[[2006]] წანაშ 6 მანგის ტურნეს *Escape from the Studio '06* [[ბერლინი|ბერლინს]] მეტალიკაქ არსულჷ ახალი ბირა კუნტახანური ჯოხოდვალათ The New Song, ნამუსჷთ ფანეფქ Death Is Not the End გიოდვეს, ბირას თე ფრაზაშ შხირი გომაჟირუაშ გურშენი. 12 მარაშინათუთას ტოკიოს არსულეს ხოლო ართი ბირა The Other New Song. მაჟირა ბრელი ასპექტით ვა ომანგუდჷ ბუნაშ სტილსჷ-და, მაართა ბირაშ ფრაგმენტეფქ ესახჷ ახალ ალბომს, კონკრეტულო კომპოზიციას [[Death Magnetic#ბირეფი|The End of the Line]].

2006 წანაშ [[16 ფურთუთა]]ს მეტალიკაქ მუშ ოფიციალურ საიტის გჷმაბჟინუ, ნამუდა ვითოხუთწანამ წორომოხანდალაშ უკულ [[ბობ როკი]] ვა გუწიენდჷ პროდიუსირაფას თინეფიშ გეჸვენჯ ალბომსჷნ. ახალ პროდიუსერო გჷშაგორილქ იჸუ [[რიკ რუბინი|რიკ რუბინქ]], ნამუთ თეიშა მუშენდჷ ბუნეფწკჷმა: დანზიგი, [[სლეიერი]], [[სლიპკნოტი]] დო [[სისტემ ოფ ე დაუნი]]. ბუნაქ ახალი ალბომიშ *Death Magnetic* გჷშულაშ თარიღო გჷშაგორჷ [[2008]] წანაშ 12 ეკენია. თაშნეშე გეგნიღეს მუსიკალური ვიდეო მაართა სინგლიშო [[The Day That Never Comes]] ათე ალბომშე.

2006 წანაშ [[4 ქირსეთუთა]]ს მეტალიკაქ გჷშაშქჷ DVD ჯოხოდვალათ *The Videos 1989–2004*, ნამუთ იკათუანდჷ არძო მუსიკალურ ვიდეოს [[1989]] წანაშე [[2004]] წანაშა. მაართა მარაშენო 28 000 ეგზემპლარქ გჷმიჩინჷ დო ჩარტის *Billboard Top Videos* მასუმა აბანი დეკინჷ. მეტალიკაქ ინაჭარჷ ენიო მორიკონეშ ბირაშ [[The Ecstasy of Gold]] ქავერი მორიკონეშა მეჯღუნილ ალბომშო *We All Love Ennio Morricone*, ნამუქჷთ [[2007]] წანაშ 20 ფურთუთას გჷშართჷ. ქავერქ წჷმორინაფილქ იჸუ გრემიშ ნომინაციაშა „საუჯგუშო როკ ინსტრუმენტული რსულება“ დაჯილდოებაშ 50-ა ცერემონიას.

[[2008]] წანაშ 2 ეკენიას ართ-ართი ფრანგულ მუსიკალურ მაღაზიაქ ვით დღათ ორდო დიჭყჷ დიო ხოლო უგშურთუმუ ალბომიშ *Death Magnetic* გჷმოჩამა, მუქჷთ გჷშეჭანუ ალბომიშ ხემეჭირინაფუანობა ფაილეფიშ აკორზიებაშ სისტემეფს. თე ფაქტიქ უჯიკუ ბუნაშ ოფიციალურ დისტრიბუტორს დიდ ბრიტანეთის [[Vertigo Records]] ოფიციალურო გეგშუშქუმალუდჷკო ალბომი გეგმელშე ჟირ დღათ ორდო, [[10 ეკენია]]ს. დიო ხოლო უჩინებუ რე, ქიმინუნა დო ვარი მუთუნს მეტალიკა ვარა [[Warner Bros. Records]] საცალოთ მოვაჭარეშ მეხჷნ. ლარსიქ თეწკჷმა რსხუაფათ ართ-ართ ინტერვიუს ეშანჷ: 


ალბომქ დეკინჷ მაართა აბანი 32 ქიანაშ საუჯგუშო ალბომეფიშ ჩარტეფს, თინეფ შქას [[გოართოიანაფილი ომაფე|გოართოიანაფილ ომაფეს]], [[კანადა]]ს დო [[ავსტრალია]]ს. მაართა დღალეფშენო გჷმიჩინჷ 490 000 ეგზემპლარქ ხვალე [[ააშ]]-ს, ოდო მეტალიკაქ გჷნირთჷ მაართა ბუნაქ [[ბილბორდ 200]]-იშ ისტორიას, ნამუდგაშ მეჸუნელო გჷშაშქუმალირ ხუთი სტუდიური ალბომქ მოხვადჷ მაართა აბანსჷნ. გჷშაშქუმალაშე ართი მარაშ უკული *Death Magnetic* დოსქიდჷ მაართა აბანს  ბილბორდ 200-ის, European album chart-ის დო გჷნირთჷ 2008 წანაშ არძოშე ნჭაფიერო გჷმოჩამუონ ალბომო ავსტრალიას. ალბომი მაართა აბანს ვათმენდჷ  ბილბორდ 200-ის გჷშულაშე სუმი მარაშ უკული ხოლო, მუდგათ მეტალიკაქ გამაჟირუ ჯეკ ჯონსონიშ (ალბომი *Sleep Through the Static*) 2008 წანაშ რეკორდი. ალბომქ თაშნეშე ქესქილიდუ მაართა აბანი ხუთი მარაშ განწხანს ბილბორდიშ ჩარტეფს *Hard Rock album*, *Modern Rock/Alternative album* დო *Rock album*.

მეტალიკაქ წჷმორინაფილქ იჸუ *MTV Europe*-იშით მუში მუსიკალურ დაჯილდოებაშ ჟირ ნომინაციას: *Rock Out* დო *Headliner*, ოდო *MTV Latin America*-ქ მიჭანუ ბუნა მუნეფიშ მუსიკალურ დაჯილდოებაშ ცერემონიას გჷშაულარო. მეტალიკაქ არსულჷ The Day That Never Comes. 2008 წანაშ 21 გჷმათუთას დიჭყჷ ტურნექ *World Magnetic Tour*.

ალბომით *Death Magnetic* მეტალიკაქ დაართჷ მუში შქა ოთხონეჩამ წანეფიშ მონკა/თრეშ მეტალიშ ჯინჯეფს. თინა უმოსო გჷ ალბომეფს *Master of Puppets* დო *...And Justice for All*, ვინდარო გვიანიშ ალბომეფს.

2008 წანაშ გერგობათუთას მეტალიკა დო თიშ ლეიბლი [[Warner Bros. Records]] შქას კონტრაქტის ვადაქ გეშაწირჷ. ბუნა ვერსიეფს ორსხუანს, მიწკჷმა ართო გჷშაშქვას გეჸვენჯი ალბომინ. ართ-ართი ვერსიათ, შელებუანი რე ალბომიშ გჷშაშქუმალაქ ინტერნეტიშ მეშქაშალათ მოხვადასჷნ. 

2009 წანაშ [[27 მესი]]ს მეტალიკაშ ვებსაიტის გჷმიბჟინუ, ნამუდა მეტალიკას ულამუდჷ ახალი ცოცხალი [[DVD]]-ეფიშ გჷშაშქუმალა, ნამუეფსჷთ ესახილი იჸუაფუდჷ ნიმეს დო მეხიკოს (თეშ მანგურო [[საფრანგეთი|საფრანგეთის]] დო [[მექსიკა]]ს) მანჯებულ კონცერტეფი გეძინელი მოღეეფით. მეხიკოს მანჯებულ კონცერტის გჷშაშქუმალირქ იჸუ DVD [[Orgullo, Pasión y Gloria: Tres Noches en la Ciudad de México]] 2009 წანაშ 30 გერგობათუთას, ოდო ნიმესის მანჯებულ კონცერტის — [[Français Pour Une Nuit]] 2009 წანაშ 23 გერგობათუთას.

[[2009]] წანაშ მანგის იტალიაშ *Rock TV*-შა მეჩამილ ინტერვიუს ლარსიქ ეშანჷ, ნამუდა ტურნეს გაგჷნძორენდეს [[2010]] წანაშ მარაშინათუთაშან. თაშნეშე ეიშანჷ, ნამუდა თეჟამო მავითა ალბომიშ გჷშაშქუმალაშ გეგმეფი ვა უღუნა, მარა უციოთ გეგშაშქვანა კჷნე რიკ რუბინწკჷმა ართონ. Blabbermouth.net-იშ მეჯინათ, ბუნაქ ახალი ალბომიშ ინოჭარუაშე ფირქი შელებუანი რე [[2011]] წანაშ მაჟირა გვერდიშა ვა დიჭყასჷნ.

*თრეშ მეტალიშ დიდი ოთხურქ*, მეტალიკაქ, [[სლეიერი]]ქ, [[Megadeth]]-იქ დო [[ანთრაქსი (ბუნა)|ანთრაქსიქ]], მაართათ ისტორიას ართო წჷმოდირთეს მაჯინეშ წოხოლე [[2010|2010 წანაშ]] 16 მანგის  ბემოვოშ აეროპორტის, [[ვარშავა]], [[პოლონეთი]]. თენა რდჷ თე ბუნეფიშ მაართა რსულება, ნამუთ Sonisphere Festival-იშ სერიეფიშ ნორთი რდჷ. ართ-ართი გეჸვენჯი კონცერტი, ნამუქჷთ იმანჯჷ [[2010|2010 წანაშ]] 22 მანგის [[სოფია]]სჷნ, [[ბულგარეთი]], ჯღონელქ იჸუ სატელიტით HD ფორმატის კინოთეატრეფშო. კჷნე თი წანაშ 26 მანგის თინეფქ მიოგეს [[ბუქარესტი|ბუქარესტის]], [[რუმინეთი]], ოდო 27 მანგის - [[სტამბოლი|სტამბოლს]], [[თურქეთი]]. [[2010]] 28 მანგის ალბომი *Death Magnetic-იქ* 2-შა იჸუ [[ალბომიშ სერთიფიკაცია|სერთიფიცირაფილქ]] პლატინათ [[RIAA]]-შით.

მეტალიკაშ *World Magnetic* ტურნექ მისურჷ 2010 წანაშ 21 გერგობათუთას [[მელბურნი|მელბურნის]], [[ავსტრალია]]. ბუნაქ ჟირ წანაშე უმოსი მუკორთჷ შარას ახალი ალბომიშ ხუჯიშ დჷმაკინუ ტურნეეფს. სოიშახ მასურენდეს მუნეფიშ ტურნეს საბოლა კონცერტით ავსტრალიას დო [[ახალი ზელანდია|ახალ ზელანდიასჷნ]], გეგშაშქვეს ცოცხალი [[EP]] *Six Feet Down Under* თეიშახ მანჯებულ კონცერტეფით ავსტრალიას. 2010 წანაშ 12 გერგობათუთას თე EP-ის მაჸუნჷ მაჟირა ნორთიქჷთ, *Six Feet Down Under (Part II)*. მაჟირა ნორთიშა მიშულირი რე ბრუო ბირა, ნამუეფით ინოჭარილი რე ტურნეს კონტინენტიშმოლე მანჯებულ მაართა ჟირ ნორთიშ განწხანს.

2010 წანაშ [[26 გერგობათუთა]]ს მეტალიკაქ გჷშაშქჷ გეჸვენჯი ცოცხალი EP, *Live at Grimey's*, ნამუქჷთ ინიჭარინჷ 2008 წანაშ [[მანგი]]ს გრიმიშ ინნაჭარეფიშ მაღაზიას, ჭე ხანით ორდო მეტალიკაშ გჷმორჩქინაშახ ბონარუშ მუსიკალურ ფესტივალს კჷნე თი წანას.

=== მეტალიკაშ მინულა როკ-ენ-როლიშ დიდებაშ დარბაზშა ===
[[ფაილი:Metallica London 2008-09-15 Kirk and James.jpg|thumb|right]]
[[2009]] წანაშ [[14 ღურთუთა]]ს გჷმიცხადინ, ნამუდა [[4 პირელი|4 პირელს]] მეტალიკა მიშმეშჷ [[როკ-ენ-როლიშ დიდებაშ დარბაზი|როკ-ენ-როლიშ დიდებაშ დარბაზშან]]. მიჭანეს ბუნაშ ბრელი მაჸალე, თინეფ შქას რეი ბარტონი, კლიფიშ მუმა დო ჯეისონ ნიუსტედი, ნამუსჷთ ოკო მეუგამუდჷკო ბას-გიტარაშა ბუნაწკჷმა ართო. წჷმორინაფა ბუნაშ [[რედ ჰოთ ჩილი პეპერსი]]შ ბასისტიქ ფლიქ გონწყჷ სალამიშ ზიტყვათ. ეიოშანალი რე, ნამუდა ასეიან ბასისტიქ — რობერტ ტრუჰილოქ ქჷდაჸუნჷ ვა მეუგამუდჷკონ, რახან, მუში ზიტყვეფით, ოზალუდჷ ქოუძირუდჷკო [[Metallica (ალბომი)|*უჩა ალბომიშ*]] აკმაქიმინალ ბუნან. მარა, ბირეფიშ [[Master of Puppets (ბირა)|Master of Puppets]] დო [[Enter Sandman]] რსულებაბორჯის ჯეისონით დო რობერტით სცენას რდეს. თე ჟირი ბირაშ რსულებაშ უკული ბუნას ახოლეს ჯეფ ბეკიქ, ჯიმი პეიჯიქ, ჯო პერიქ, რონი ვუდიქ დო ფლიქ დო არსულეს ჯემ სესია, ნამუქჷთ ეჭოფჷ ჯოხოდვალა Train Kept A Rollin' (All Star Jam). მეტალიკაქ ცერემონიაშა დაპეჯჷ თაშნეშე დეივ მასტეინი, მარა თიქ მოჭანაფაშე ვარია თქუ, ოდო ბაძაძო ახალ ალბომშენ მონჭირელ სამუშა გრაფიკი შინუ.

== სტილი დო ტექსტეფიშ თემატიკა ==
ინოჩამილი ორდოშიან [[მონკა მეტალი|მონკა მეტალ]] დო [[მონკა როკი|მონკა როკ]] ბუნეფშე, მუნერეფთ რე [[ბლექ საბათი]], [[დიფ ფარფლი]], [[ლედ ზეპელინი]] დო [[სკორპიონსი]] დო [[ბრიტანული მონკა მეტალიშ ახალი რეღმა|ბრიტანული მონკა მეტალიშ ახალი რეღმა]] მარსულებერ ბუნეფშე, მუნერეფით რე [[ვენომი (ბუნა)|ვენომი]], [[მოუტერჰედი]], [[დაიმონდ ჰედი]], [[Judas Priest|ჯუდას პრისტი]] დო [[აირონ მეიდენი]], მეტალიკაშ ორდოშიანი ინნაჭარეფი იკათუანდჷ აგრესიულ მუსიკას, ნჭაფიერ პარტიეფს დო ჩხორო წუნამ ინსტრუმენტალეფს. სტივ ჰიუ [[Allmusic]]-შე ეშანჷნს:














1991 წანას ახალ პროდიუსერ [[ბობ როკი|ბობ როკწკჷმა]] ართო გჷშაშქუმალირ ალბომშე იგივე ჰიუ ეშანუნდჷ, ნამუდა მეტალიკაქ გაუკაჭულჷ მუში მუსიკა დო კომერციული ღანკეფშო გოკოროცხჷ. ოდო რობერტ პალმერქ  [[Rolling Stone]]-შე ეშანჷ, ნამუდა ბუნაქ მიოტუ აგრესიული, ნჭაფიერ მუსიკა,  გუფართანებუდჷკო მუში მუსიკა დო გჷმოხანტუაშ დიაპაზონინ. *უჩა ალბომიშ* კომერციულ წჷმოძინაქ გამეკენჯჷ თირაფეფი მეტალიკაშ მუსიკალურ გეზას, *Metallica* ხომ მეტალიკაშ მაართა ალბომი რდჷ, ნამუქჷთ *ბილბორდ 200*-ის მაართა აბანს მოხვადჷნ. მეტალიკაქ ძირჷ თირაფეფი როკ სცენას გჷშაჭანაფილი ორდოშიანი 90-ამეფიშ [[გრანჟი|გრანჟ ყარაფით]]. ბუნაქ ფოკუსირაფა ქჷმახვამილუ ვა-მეტალ გოლინაშა დო ხოლო ართშა დოთირუ მუში მუსიკალური გეზა. ოდო ტექსტეფიშ თემატიკა  მონსტრეფშე დო ნარკოტიკეფშე ქენათირუ ტექსტეფქ გაჸალებაშე, ნოდინეფუშე დო ნჯარიშ ეშაღალაშენ. ნამთინე ფანი დო კრიტიკოსი უდუბაღინაფუ რდჷ თე თირაფეფით, ნამუთ იკათუანდჷ თუმეფიშ დაკუნტარებას, *Load* -იშ გოფორმაფას დო ბუნაშით [[ალტერნატიული როკი]]შ ფესტივალ *Lollapalooza* გონწყჷმათ. დევიდ ფრაიკიქ *Rolling Stone*-შე *Load*-ის გიოდჷ 1996 წანაშ უმონკაშ ინნაჭარა.*ReLoad*-იშ გჷშაშქუმალათ 1997 წანას ბუნაქ ოძირუ [[ბლიუზი]]შ დო ორდოშიანი [[მონკა როკი]]შ უმოსი გოლინა, იკათუანდჷ მუ უმოს რითმულობას დო ჰარმონიულობას მუსიკაშ სტრუქტურას.

გეჸვენჯი დიდი თირაფა ბუნაშ მეჸუნალობას რდჷ ალბომი *St. Anger*. ჰემეტი აწმარენჯი რდჷ, გიტარეფიშ სოლოეფიშ გჷშატებაშ, მარა ბუნაშ გჷნოჭყვადუათ, თე ალბომს ძნელო გეგენთ სოლო-პარტიეფს. ბუნაქ გჷმირინუ გიტარეფიშ drop C ტიუნინგი, ოდო ულრიხიშ ფულანდიშ სიმურობაშ *სნეარ* დრამეფქ გჷშაკერზაფილ კრიტიკა დეინალუ. ტექსტეფიშ თემატიკაქ დეთმჷ ჰეტფილდიშ რეაბილიტაციას, ნამუთ იკათუანდჷ განჩეფს ეშმაკშე, ანტი-ნარკოტიკულ თემეფს, კლაუსტროფობიას, ჭარაშ რცქინს დო რელიგიურ ჰიპოკრიზის. პროდიუსერ [[რიკ რუბინი]]შ ალაჩამათ მეტალიკაქ მაჩხორა სტუდიურ ალბომს *Death Magnetic* დართჷ E ტიუნინგის დო ოგიტარე სოლოეფს. ალბომს ართიანწკჷმა რე მერინაფილი მეტალიკაშ ორდოშიანი [[თრეშ მეტალი]] შქა ბჟაეიოლურ გოლინაწკჷმა.

== გოლინა დო მონძალა ==
მეტალიკაქ გჷნირთჷ არძოშე გოლინუან მონკა მეტალ ბუნათ, თე ბორჯისჷნე, თინა მიშულირი რე *თრეშ მეტალიშ დიდ ოთხურშა*. ბუნაქ გჷმოჩჷ ოშ მილიონშე უმოსი ინნაჭარა [[მოსოფელი|მოსოფელს]], თინეფ შქას 57 მილიონი [[ააშ]]-ს, მუთ მეტალიკას გჷნმაშქვანს კომერციულო არძოშე წჷმოძინელ თრეშ მეტალ ბუნათ. *The Rolling Stone Encyclopedia of Rock & Roll*-იშ აკმადგინალეფს მიორჩქუნა, ნამუდა მეტალიკაქ მონკა მეტალშა არძოშე ოხვილური თირაფეფი მიშეღჷნ. სტეფენ ტომას ერლეუაინი დო გრეგ პრატო Allmusic-შე რაგადანა: 


[[ჯონათან დევისი]] [[კორნი (ამერიკული ბუნა)|კორნი]]შე მეტალიკას მიშინუანს მუშ ფავორიტ ბუნათ დო რაგადანს: მა მიჸორს ირფელი, მუთ თინეფქ აკოქიმინეს დო მუსჷთ თხილანდეს წანეფიშ განწხანსჷნ, დო ამუდღა თინეფი კჷნე ოსქვებურალას რენა ბორჯიწკჷმა. მიმოჩქჷ მეტალიკა არძო ბორჯიშ ართ-ართი საუჯგუშო ბუნა რენ. გოდსმაკიშ დრამერქ შანონ ლარკინქ თქუ, ნამუდა მეტალიკაქ უდიდაში გოლინა მახვამილუ მუშ ბუნაშა: 16 წანაშ ხანს თინეფქ დასურო დოთირეს ჩქიმი რინა, მა თენერი მონკა დღას მუთუნი ვა მომირჩქილუაფუდჷ. ტრივიუმიშ გიტარისტეფი კორი ბიულიუ დო მეტ ჰიფაი რაგადანა, ნამუდა გიტარაშ მეგამაქ თიწკჷმა მაკორინეს, მუჟამს თინეფქ მირჩქილუეს მეტალიკან. ემ შადოუსი ავენგედ სევენფოლდიშე ტურნეს მეტალიკაწკჷმა ართო ბუნაშ ისტორიას სინთუან ჭურჭულო კოროცხუნს დო რაგადანს: ტონობათ ინნაჭარეფიშ გჷმოჩამა დო მიარერიცხუამ შოუეფიშ მანჯებას ხოლოშა ხოლო ვა მიართე თი ღიაბშა, ნამუთ მუნგაფინუ ჯაკონეფწკჷმა აკოხვალამაბორჯისჷნ. გოდ ფორბიდიშ გიტარისტეფქ დოკ კოილქ დო დალას კოილქ მეტალიკაშ ინოჩამათ მირდეს, ოდო ბენდიშ ბასისტი ჯონ აუთკალტი აღორონთენს ბარტონს. ილ ნინოშ დრამერი დეივ ჩავარი ახასიათენს მეტალიკაშ ორდოშიან ინნაჭარეფს, მუჭოთ მონკა, ჸინჩი, მეარყე, ნამუთ რაგადანს: „მეუ სკანი“. ადემაშ დრამერი კრის კოლსი რაგადანს, ნამუდა ბენდი ინოჩამილი რე მეტალიკაშითინ.

[[2006]] წანაშ [[8 პირელი|8 პირელს]] *Kerrang!*-იქ გჷშაშქჷ ტრიბუტ ალბომი ჯოხოდვალათ *Master of Puppets: Remastered* (მუჭოთ ჟურნალიშ გჷშაშქუმალა), მეტალიკაშ *Master of Puppets*-იშ გჷშულაშე ეჩი წანაშდუდიშ ეიოშანალო. ალბომშა მიშმეშჷ მეტალიკაშ ბირეფიშ ქავერ ვერსიეფი, ნამუეფსჷთ არსულენდეს მეშინ ჰედი, BFMV, ჩიმირა, მასტოდონი, მენდიდი დო [[ტრივიუმი]], ხვალე თი ბუნეფი, ნამუნეფიშ აკოქიმინჯალაშა მეტალიკაქ მახვამილუ გოლინან. ვითოხუთაშახ მეტალიკაშა მეჯღუნელ (ტრიბუტ) ალბომქ იჸუ გჷშაშქუმალირქ შხვადოშხვა ბუნეფიშთ. 2006 წანაშ [[10 ეკენია]]ს მეტალიკაქ გჷშართჷ [[სიმპსონეფი]]შ მავითობრუო სეზონიშ საპრემიერო სერიას *The Mook, the Chef, the Wife and Her Homer* დო ჰეტფილდიშ დო ჰემეტიშ ხონარეფქ გჷმორინაფილქ იჸუ ანიმაციურ ოტელევიზიე სერიალიშ *Metalocalypse* სუმ ეპიზოდის.

[[ფინეთი|ფინურ]] ბუნაქ [[აპოკალიპტიკა]]ქ გჷშაშქჷ ტრიბუტ ალბომი *Plays Metallica by Four Cellos*, ნამუშათ მიშმეშჷ მეტალიკაშ ბრუო ბირა ინოჭარილ ძილეფამ-შქვილამ მიოგამალეფით. პაროდიული ბუნა [[ბიტალიკა]] არსულენს მეტალიკაშ დო [[ბითლზი]]შ ბირეფიშ კომბინაციეფს. ბიტალიკა იურიდიულ პრობლემეფს თიწკჷმა მიშალჷ, მუჟამცჷთ კომპანიაქ [[Sony|Sony Corporation]], მით მინჯენს ბითლზიშ კატალოგისჷნ, ქუჩიულჷ თის დო მოთხუ ბუნაშით საქვარუაშ მეჭყვადუა დო ძივთიშ გჷნოგაფა „მერინაფილ გურგაჩამალ დო რეალურ ფორაშენ“. ბიტალიკაშ ფანქ, ლარს ულრიხიქ თხუ მეტალიკაშ ადვოკატის პიტერ პატერნოს ქჷმოხვარაფუდჷკო ბუნას თე იურიდიულ ოკითხუშ მოგვარებასჷნ.

მეტალიკაქ [[MTV]]-იშით მიშაღალირქ იჸუ არძო ბორჯიშ საუჯგუშო მეტალ ბუნეფიშ სუმურშა, მახუთა აბანს რე [[VH1]]-იშ ერკებულს ოში საუჯგუშო მონკა როკ მარსულებერი დო მაართა აბანს VH1-იშ ერკებულს ეჩი საუჯგუშო მეტალ ბუნა. *Master of Puppets-იქ* იჸუ ჯოხოდვალირქ 167-ა აბანშა *Rolling Stone*-იშ არძო ბორჯიშ ხუთოში საუჯგუშო ალბომი, ოდო *Metallica-ქ* კჷნე თე ერკებულს 252-შა. *Master of Puppets* ჯოხოდვალირქ იჸუ *Q ჟურნალიშ* ერკებულს არძო ბორჯიშ 50 უმონკაშ ალბომი, მაართას რე [[IGN]]-იშ ერკებულს 25 საუჯგუშო მეტალ ალბომი, დო თაშნეშე მაართა აბანს რე  Metal-rules.com-იშ ერკებულს ოში საუჯგუშო მონკა მეტალ ალბომი. ბირაქ Enter Sandman დეკჷნჷ 399-ა აბანი [[Rolling Stone]]-იშ ერკებულს არძო ბორჯიშ ხუთოში საუჯგუშო ბირა.

[[2003]] წანას მეტალიკას მეჩეს ჯილდო *MTV Icon* დო იმანჯჷ მეტალიკაშა მეჯღუნილ კონცერტიქ, სოდეთ ირსულჷ მეტალიკაშ ბირეფქ შხვადოშხვა მარსულებერეფიშით: გვალო 41-იქ არსულჷ For Whom the Bell Tolls, Enter Sandman დო Master of Puppets; სტეინდიქ არსულჷ  Nothing Else Matters, [[ავრილ ლავინი|ავრილ ლავინქ]] — Fuel, [[სნუპ დოგი|სნუპ დოგიქ]] — Sad But True, [[კორნი (ამერიკული ბუნა)|კორნიქ]] — One დო [[ლიმპ ბიზკიტი|ლიმპ ბიზკიტიქ]] — Welcome Home (Sanitarium).

პოპულარულ ლაჸაფიქ  [[Guitar Hero]] მეტალიკაშ ბრელი ბირა გეუძინჷ მუშ სერიეფს. მაართა სამანგი რდჷ *Guitar Hero III*, სოდეთ მიშაღალირქ იჸუ მეტალიკაშ [[One]]-ქ. უკული *Guitar Hero: World Tour*-ს გჷმორინაფილქ იჸუ Trapped Under Ice-ქ. [[2009]] წანას დუდო მეტალიკა წორომოხანდენდჷ [[Guitar Hero: Metallica]]-აშ აკოქიმინუაშე. Harmonix-იშ ლაჸაფის *Rock Band* გოტებულქ იჸუ ბირეფქ [[Enter Sandman]], [[Ride the Lightning (ბირა)|Ride the Lightning]], [[Blackened]] დო [[...And Justice for All (ბირა)|...And Justice For All]]. მოგვიანაფილო, გეჸვენჯი ლაჸაფის *Rock Band 2*, გჷმორინაფილქ იჸუ მეტალიკაშ ბირა [[Battery]]-ქ.

== ჯილდოეფი ==

=== [[გრემი (ჯილდო)|გრემიშ დაჯილდოება]] ===
* [[1990]]: არძოშე უჯგუში მეტალიშ რსულება — One
* [[1991]]: არძოშე უჯგუში მეტალიშ რსულება — Stone Cold Crazy
* [[1992]]: არძოშე უჯგუში მეტალიშ რსულება — *Metallica*
* [[1999]]: არძოშე უჯგუში მეტალიშ რსულება — Better Than You
* [[2000]]: არძოშე უჯგუში მონკა როკიშ რსულება — Whiskey in the Jar
* [[2001]]: არძოშე უჯგუში როკიშ ინსტრუმენტული რსულება — The Call of Ktulu სან ფრანცისკოშ სიმფონიური ორკესტრწკჷმა ართო მაიკლ კამენიშ ხემანჯღვერალათ.
* [[2004]]: არძოშე უჯგუში მეტალიშ რსულება — St. Anger
* [[2009]]: არძოშე უჯგუში მეტალიშ რსულება — My Apocalypse
* [[2009]]: არძოშე უჯგუში დინნაჭარაშ აკოქუნუა — *Death Magnetic*

=== [[MTV-იშ მუსიკალური ვიდეოეფიშ დაჯილდოება]] ===
მეტალიკა რე აღიარაფილი MTV-იშე, მუჭოთ ”არძოშე უჯგუში მეტალ ბუნა” თელი ისტორიას
* [[1992]]: არძოშე უჯგუში მეტალ ვიდეო — Enter Sandman
* [[1996]]: არძოშე უჯგუში მეტალ ვიდეო — Until it Sleeps

=== [[ამერიკული მუსიკაშ დაჯილდოება]] ===
* [[1993]]: ფავორიტული [[მონკა მეტალი]]/[[მონკა როკი]]შ მარსულებელი — მეტალიკა
* [[1996]]: ფავორიტული მონკა მეტალი/მონკა როკიშ მარსულებერი: მეტალიკა — *Load*
* [[1996]]: ფავორიტული მონკა მეტალი/მონკა როკიშ ჟანრიშ ბირა — Until it Sleeps”
* [[1997]]: ფავორიტული მონკა მეტალი/მონკა როკიშ მარსულებერი — მეტალიკა

=== [[ბილბორდიშ მუსიკალური დაჯილდოება]] ===
* [[1997]]: ბილბორდიშ როკ ენ როლიშ წანაშ არტისტი — მეტალიკა (RIAA Diamond Award)
* [[1999]]: წანაშ არტისტი — მეტალიკა
* [[1999]]: წანაშ ალბომი — *Metallica*

=== [[Kerrang!|Kerrang! დაჯილდოება]] ===
* [[2003]]: დიდებაშ დარბაზი — მეტალიკა
* [[2004]]: პლანეტაშ არძოშე უჯგუში ბუნა-მეტალიკა
* [[2008]]: ინოჩამა — მეტალიკა
* [[2009]]: არძოშე უჯგუში ალბომი — მეტალიკა, *Death Magnetic*

== აკოდგინალუა ==
=== მეტალიკაშ აკოდგინალუა წანეფიშ მეჯინათ ===
<div class=left >
<timeline>
ImageSize = width:800 height:400
PlotArea = left:110 bottom:120 top:0 right:30
Alignbars = justify
DateFormat = mm/dd/yyyy
Period = from:01/01/1981 till:01/01/2010
TimeAxis = orientation:horizontal format:yyyy

Colors =
 id:bass value:brightgreen legend:ბას&nbsp;გიტარა
 id:bass;vocals value:purple legend:ბას&nbsp;გიტარა,&nbsp;გაამა&nbsp;ვოკალი
 id:drums;percussion value:yellow legend:დრამი,&nbsp;გიოშქუმალარი&nbsp;ინსტრუმენტეფი
 id:rhythm;vocals value:red legend:რითმული&nbsp;გიტარა,&nbsp;თარი&nbsp;ვოკალი
 id:guitar;vocals value:brightblue legend:თარი&nbsp;გიტარა,&nbsp;გაამა&nbsp;ვოკალი
 id:lines value:black legend:სტუდიური&nbsp;ალბომეფი

Legend = orientation:vertical position:bottom columns:2

ScaleMajor = increment:2 start:1981
ScaleMinor = increment:1 start:1982

LineData =
 at:07/25/1983 color:black layer:back
 at:07/27/1984 color:black layer:back
 at:03/03/1986 color:black layer:back
 at:08/25/1988 color:black layer:back
 at:08/13/1991 color:black layer:back
 at:06/04/1996 color:black layer:back
 at:11/18/1997 color:black layer:back
 at:06/05/2003 color:black layer:back
 at:08/12/2008 color:black layer:back

BarData =
 bar:Hetfield text:ჯეიმზ ჰეტფილდი
 bar:Lars text:ლარს ულრიხი
 bar:Ron text:რონ მაკგოვნი
 bar:Mustaine text:დეივ მასტეინი
 bar:Cliff text:კლიფ ბარტონი
 bar:Kirk text:კირკ ჰემეტი
 bar:Newsted text:ჯეისონ ნიუსტედი
 bar:Trujillo text:რობერტ ტრუჰილო

PlotData=
 width:10 textcolor:black align:left anchor:from shift:(10,-4)
 bar:Hetfield from:01/01/1981 till:end color:rhythm;vocals
 bar:Lars from:01/01/1981 till:end color:drums;percussion
 bar:Ron from:01/01/1982 till:06/01/1982 color:bass
 bar:Mustaine from:01/01/1982 till:04/01/1983 color:guitar;vocals
 bar:Cliff from:06/01/1982 till:09/27/1986 color:bass;vocals
 bar:Kirk from:04/02/1983 till:end color:guitar;vocals
 bar:Newsted from:09/28/1986 till:01/17/2001 color:bass;vocals
 bar:Trujillo from:02/24/2003 till:end color:bass;vocals

</timeline>
</div>

=== ასეიანი აკოდგინალუა ===
* [[ჯეიმზ ჰეტფილდი]] — თარი [[ვოკალი]] დო [[რიტმი|რიტმული]] [[გიტარა]] (1981-შე ამუდღარშა)
* [[კირკ ჰემეტი]] — თარი გიტარა დო გაამა ვოკალი (1983-შე ამუდღარშა
* [[რობერტ ტრუჰილო]] — [[ბას გიტარა]], გაამა ვოკალი (2003-შე ამუდღარშა)
* [[ლარს ულრიხი]] — [[გიოშქუმალარი მიოგამალეფი|დრამეფი]] (1981-შე ამუდღარშა)
=== ჸოფილი მაკათურეფი ===
* [[ჯეისონ ნიუსტედი]] — ბას გიტარა, გაამა ვოკალი (1986–2001)
* [[კლიფ ბარტონი]] — ბას გიტარა, გაამა ვოკალი (1982–1986)
* [[დეივ მასტეინი]] — მთავარი გიტარა, გაამა ვოკალი (1981–1983)
* [[რონ მაკგოვნი]] — ბას გიტარა (1981-1982)

== მაკათურეფი ==

=== ასეიანი მაკათურეფი ===
* [[ჯეიმზ ჰეტფილდი]] — თარი [[ვოკალი]] დო [[რიტმი|რიტმული]] [[გიტარა]] (1981-შე ამდღარშახ)
* [[კირკ ჰემეტი]] — თარი გიტარა დო მათირალი ვოკალი (1983-შე ამდღარშახ)
* [[რობერტ ტრუჰილო]] — [[ბას გიტარა]],მათირალი ვოკალი (2003-შე ამდღარშახ)
* [[ლარს ულრიხი]] — [[გიოშკუმალარი მიოგამალეფი|დრამეფი]] (1981-შე ამდღარშახ)

=== ჸოფილი მაკათურეფი ===
* [[ჯეისონ ნიუსტედი]] — ბას გიტარა, მათირალი ვოკალი (1986–2001)
* [[კლიფ ბარტონი]] — ბას გიტარა, მათირალი ვოკალი (1982–1986)
* [[დეივ მასტეინი]] — თარი გიტარა, მათირალი ვოკალი (1981–1983)
* [[რონ მაკგოვნი]] — ბას გიტარა (1981-1982)

== დისკოგრაფია ==

=== სტუდიური ალბომეფი ===
* [[1983]]: *Kill 'Em All*
* [[1984]]: *Ride the Lightning*
* [[1986]]: *Master of Puppets*
* [[1988]]: *...And Justice for All*
* [[1991]]: *Metallica*
* [[1996]]: *Load*
* [[1997]]: *ReLoad*
* [[2003]]: *St. Anger*
* [[2008]]: *Death Magnetic*
* [[2016]]: *Hardwired... to Self-Destruct*
* [[2023]]: *72 Seasons*

=== ცოცხალი ალბომეფი ===
* [[1993]]: *Live Shit: Binge & Purge*
* [[1999]]: *S&M*
* [[2009]]: *Orgullo, Pasión y Gloria: Tres Noches en la Ciudad de México*

=== ქავერ ვერსიეფიშ ალბომეფი ===
* [[1998]]: *Garage Inc.*

=== EP ===
* [[1987]]: *The $5.98 E.P.: Garage Days Re-Revisited*
* [[2004]]: *Some Kind of Monster*
* [[2010]]: *Six Feet Down Under*
* [[2010]]: *Six Feet Down Under (Part II)*
* [[2010]]: *Live at Grimey's''

## სქოლიო



## რესურსეფი ინტერნეტის

* ბუნაშ ოფიციალური ვებხასჷლა
* ბუნა Myspace.com-ს
* ინფორმაცია მეტალიკაშ ტურნეეფიშ გეშა
* მეტალიკაშ ოფიციალური ფანკლუბი
* ოფიციალური ვებხასჷლა მეტალიკაშ საკონცერტო დინნაჭარეფით
* ფანეფიშ ვებ-ხასჷლა 

კატეგორია:მუსიკა
კატეგორია:მეტალიკა
კატეგორია:ამერიკული როკ-ბუნეფი
კატეგორია:1980-ამი წანეფიშ მუსიკალური ბუნეფი
კატეგორია:1990-ამი წანეფიშ მუსიკალური ბუნეფი
კატეგორია:2000-ამი წანეფიშ მუსიკალური ბუნეფი
კატეგორია:2010-ამი წანეფიშ მუსიკალური ბუნეფი
კატეგორია:თრეშ მეტალ ბუნეფი
კატეგორია:მონკა მეტალ ბუნეფი
კატეგორია:გრემიშ ჯილდოშ მაღვენჯეფი
კატეგორია:სპიდ მეტალ ბუნეფი